ગ.અં. ૩૨માં તેઓ એક અત્યંત મહત્ત્વની ચર્ચા શરૂ કરે છે અને ભક્તને ભગવાનનો મહિમા કેવી રીતે સમજવો તેની રીત જણાવતાં કહે છે કે ભગવાનની નવ પ્રકારની ભક્તિને કરે, અને વળી એમ સમજે જે એવા અતિશય મોટા જે ભગવાન તેની મર્યાદાને વિષે કાળ, માયા, બ્રહ્મા, શિવ, સૂર્ય, ચંદ્ર ઇત્યાદિક સર્વે સમર્થ છે તે પણ નિરંતર વર્તે છે... એવું જાણીને ભગવાને બાંધી જે ધર્મમર્યાદા તેનો ક્યારેય લોપ ન કરે ! પણ જો મહિમાનો ઓથ લઈને મૂળગો પાપ કરવાથી ડરે નહીં, તો મહારાજ કહે છે કે 'તે દુષ્ટ છે, પાપી છે ને એવો હોય તેને ભક્ત જાણવો જ નહીં ! ને તેનો સંગ પણ ન કરવો !'